સામાન્ય રીતે કોશમાં અવતરણો અપાતાં હોય છે પરંતુ આજ દિન સુધી ગુજરાતી ભાષાના કોઈ કોશમાં આપવામાં આવેલ નથી. શબ્દ લિખિત સ્વરૂપે ભાષામાં વપરાયો હોય તે સંબંધિત વાક્ય કે કાવ્યપંક્તિનું અવતરણ આપવાની પ્રથા ભગવદ્ગોમંડલમાં શક્ય તેટલી હદે અમલમાં મુકાઈ છે. તેના પ્રથમ ચાર પાન પર જ અનુક્રમે ૪, ૧૨, ૭, ૩ એમ કુલ ૨૫ થી વધુ અવતરણો આપવામાં આવ્યાં છે. અવતરણો જેમાંથી લીધાં છે તે પુસ્તકો કે લેખકોનું વૈવિધ્ય પણ નોંધપાત્ર છે, - આરણ્યક (૧), ઋષભદેવ (૧). કેશવ હ.ધ્રુવ (૧) ગાયનવાદન પાઠમાળા (૧). ગિજુભાઈ (૧), જયકૃષ્ણ ઈંદ્રજી (૧), ધનપાલ (૧), નરસિંહરાવ (૨), પદ્મનાભ (૧), પ્રેમાનંદ (૪), ભીમ. (૧), મરઝબાન (૧), વલ્લભ (૧), શામળ (૧) ઉપરાંત પ્રચલિત ભજન (૧) કે સ્ત્રીગીત (૧)નો ઉપયોગ પણ આ હેતુ માટે કર્યો છે. આ હેતુ માટે લોકોક્તિ, લોકગીત, લગ્નગીત કે કહેવતનો ઉપયોગ પણ થયો છે, દા.ત. 'અંતર' શબ્દના 'ફેર, તફાવત, ફરક' અર્થ માટે અવતરણ રૂપે 'આદમી - આદમી અંતર - કોઈ હીરા કોઈ કંકર' એ કહેવત તથા "અખતરડાહ્યું" શબ્દના અર્થ "દોઢડાહ્યું" માટે "અખતરડાહ્યાએ ડહાપણ કર્યું, હિંગના કુલ્લામાં ઘી ભર્યું" એ કહેવત આપી છે. તેવી જ રીતે 'અખણ' શબ્દના અર્થ "સ્ત્રી. (ગ્રામ્ય) ઉત્તરદિશા" માટે "અખણ દખણ દહીંના ઠાકર, દહીં દુઝાણું" એવી લોકગીતની પંક્તિ આપી છે. "અખાડીલું" શબ્દના અર્થ "વિ. અષાડ મહિનાનું, અષાઢી' અર્થ માટે "ચડી આવ્યો અખાડીલો મેહ" એવી લગ્નગીતની પંક્તિ આપી છે. તેવી જ રીતે "અખાત્રીજ"ની અર્થસમજ "સ્ત્રી. વૈશાખ સુદ ત્રીજ" માટે પાંચમની જોવાય વીજળી, અખાત્રીજનો જોવાય વા" એ લોકોક્તિ આપી છે.